
Πλεονασματικός ο ισολογισμός του Δήμου Κιλκίς και το 2025 
Με πλεονασματική χρήση έκλεισε ο ισολογισμός του Δήμου Κιλκίς το 2025 ακολουθώντας καμπύλη ανόδου σε ορίζοντα εξαετίας και καταγράφοντας την προηγούμενη χρονιά την πιο υψηλή οικονομική απόδοση.
Το πλεόνασμα του 2025 ανέρχεται στο ποσό του 1.179.941,44 ευρώ και 
η διαμόρφωση του θετικού αποτελέσματος σε όλες τις χρήσεις, εκτιμήθηκε στην προχθεσινή ειδική συνεδρίαση του Δημοτικού Συμβουλίου Κιλκίς ως πολύ σοβαρό οικονομικό επίτευγμα από την άποψη ότι συγκρατήθηκαν οι δαπάνες σε μια εξαιρετικά δυσχερή οικονομική συγκυρία που σημαδεύτηκε από διαδοχικές υγειονομικές και ενεργειακές κρίσεις, οι οποίες επέφεραν πληθωριστικές πιέσεις και αυξήσεις δαπανών. 
Ενισχυτικά στοιχεία που επιβεβαιώνουν στη διαχειριστική χρήση του ισολογισμού του 2025 την οικονομική ευρωστία του Δήμου Κιλκίς, όπως αναφέρθηκαν στις εισηγήσεις του Δημάρχου Κιλκίς Δημήτρη Κυριακίδη και του Αντιδημάρχου Οικονομικών Θεμιστοκλή Ανθρακίδη είναι: 
- η διατήρηση των ταμειακών διαθεσίμων σε υψηλά επίπεδα (16.225.073,94 ευρώ), συνθήκη που ενδυναμώνει το οικονομικό status και τη ρευστότητα του Δήμου παρέχοντάς του μια ομπρέλα ασφαλείας για τυχόν απρόβλεπτα έξοδα και καθιστώντας τον  ευέλικτο στην αξιοποίηση επενδυτικών προγραμμάτων και ικανό να καλύπτει τις μισθολογικές του υποχρεώσεις στους υπαλλήλους, να εξυπηρετεί τα δάνειά του και να πληρώνει τις οφειλές του
- η αύξηση του κεφαλαίου κίνησης στο ποσό των 17.042.116,91 ευρώ
- η αύξηση του πάγιου εξοπλισμού του Δήμου από επενδύσεις σε έργα και μεταφορικά μέσα, που διαμορφώνεται στα 2,74 εκατ. ευρώ και
- η πλήρης εξάλειψη των επισφαλών απαιτήσεων.
Κατά τη διάρκεια της συζήτησης επισημάνθηκε ότι οι θετικές αποτυπώσεις του ισολογισμού οφείλονται στη συνετή οικονομική διαχείριση που άσκησε η Δημοτική Αρχή και το οικονομικό επιτελείο και στην δημοσιονομική σταθερότητα, χωρίς μάλιστα να θίγονται στο ελάχιστο οι παροχές στον πολίτη σε δημόσια αγαθά (υπηρεσίες και έργα).
Ο ισολογισμός του Δήμου Κιλκίς για το οικονομικό έτος 2025 εγκρίθηκε από το Δημοτικό Συμβούλιο με 18 ψήφους υπέρ και 11 κατά. 
